khistorydata/jeongjo-sjw-relations huggingface dataset:
정조 22년
愍懷墓守衛官劉宗變疏曰伏以臣人微跡賤才識俱蔑而顧以忝叨於守衛之官洞洞一念惟在於省掃奉審恪勤供職以報聖恩之萬一矣至於昨年八月幸行歷臨時特蒙入侍之命而恩言鄭重臣不勝悚惶感泣銘骨鏤心常自以爲結草之念雖至而獻芹之策無路則涓埃圖報恐無其日矣何幸伏見前月所下綸音首尾千百語勤勤於勸農政而求農書使中外大小臣庶各呈章疏於戲是年也己未卽我先大王親耕籍田之年而是日之綸音寔出於繼述先朝之盛意也臣於是追感先大王務本之治而溯求乎列聖朝勤民之則思以仰答於我殿下求言之至意者誠今日其會也臣竊伏惟念殿下所以勤咨於農政者寔出於繼述先大王盛意而先大王五十年務本之治亦出於肯構列聖朝遺治也周家八百年永享溯其本則后稷公劉之務稼穡而我國家立國之本亦有基於列聖朝啓開之業粵我太祖大王首定田勸課之條俱在令甲太宗繼述廣布農書以傳于後及至世宗益勤樹藝之功遍訪州縣因地已試之驗輯爲農事直說務使田野之民曉然易知又降勸農之書於列州列邑其書以渤海守龔遂之買牛勸田南陽守召信臣之行視水泉九眞守任延之鑄器敎墾河內守辛纂之資帛督農南康朱夫子之親諭犁翻糞種之節申申勉勵於牧民之吏此蓋以近民之官無如乎牧民而監司守令之勤不勤而民之勤惰係焉故耳故自古務農之世莫不爲之蕫其官而勅其吏在昔少昊之創農務而命之以九扈之官亦粵帝堯之授人時而咨之以十二之牧逮至於周而農之官備焉有土宜土會土均之法制天下之地征而大司徒摠之立草人之職以掌糞種立司稼之職以掌穜稑遂人掌稼穡載師掌地職此乃相土宜之任也稻人掌下地以畜水止水蕩水均水舍水此乃興水功之官也酇長數器遂大夫簡器此利農器之職也是莫不有其事則有其官官以主之民以聽之故詩之言嗟嗟保介維暮之春者此以保介而命之也侯王侯伯侯亞侯族候疆侯以有嗿其饁有略其耟者此以主伯亞旅而命之也命彼倌人星言夙駕者此以其倌人命之也饁彼南畝田畯至喜者此以其田畯命之也凡今之勸農政則不然掌其農事而豈有如九扈之官者耶授以人時而寧有若十二之牧者耶勸田視泉絶無有龔遂之勤其職鑄器資帛不復見任辛之蕫厥功而至使犁翻糞種之節未聞有朱夫子之所爲則對釀銍艾之詩亦難見於此時也至於鄕里之間或有稱以里任勸農之官而亦無過督納官稅蕫成公役而已無少補於俶畝新畬之課勸民功者則其視於古之所謂保介主伯亞旅倌人田畯之所司者又何其勤慢之懸越也凡爲治之道責不專則事不一今之廟堂卽三公論道之任一國之事無所不管而未可專責於農務也地官之職雖是土穀之摠領者而亦難獨任於農政也外而方伯守宰雖是兼管勸農之任而初無以農事蕫飭之司故擧皆以循例漫漶爲主未見專一之效也以至於堤堰之吏不過爲屬司濬池之役徒有其虛此豈周官重農之意哉且冗官漫司之所掌纖細無甚關重者亦多有分設各置者而獨於勸民恤本之政一無專任主管之制臣未知其何故也爲今之計則莫如依周官司徒之職別立勸農司有土均之官有均水之職有簡器之吏俾令各自蕫飭於列州列邑一聽其便宜稟咨以行苟有可利於農功者無不畢擧而以時行縣巡審偵察凡係方伯守宰之勤慢虛實皆有以論啓則方伯守宰必有所勸而知所以蕫力矣大抵周官司徒之職雖未可一一擧行於今日而若以土宜而言之則其樹藝之失宜征賦之紊雜土地古今川浦換遷腴瘠更變之弊足可有變通之道而至如糞種之方在處不同種稑之資隨地補乏者則其所以申飭而蕫檢宜有任土均之官者如周禮所置且以水功言之其如傍川之田可施以水車沿湖之地可施以水桶近澤之坪可施以防築下濕之源可施以疏渠其所以區別而修擧者亦宜有掌均水之職者如周禮所設且以農器而言之貧人之耰鋤常憂其難資於富人富人之牛車每患其遍借於一村其於推移等待之際忽已時改而月易愆期晩耕之患種種由此則其所以幹察而賙給者亦宜有掌簡器之吏如周禮所行官旣備矣則州邑之方伯守宰各自勉力旣無漫漶之弊而自有專一之效矣今若以從甲者之論而爲第一策循乙者之言而爲第二策以爲行某事設某法而爲可遍利於三農均美於八域則是乃行不得之事耳何者蓋夫農土之便宜邑邑不同農民之事力村村有異試以臣所居華城一域而觀之龍城七面則乾播爲多雙阜海倉山倉社倉府內屬面則移秧爲多若曰移秧不可則府內等面有水源處豈可以不利於移秧而廢之乎若曰水種爲可則龍城等面無水力處亦何以可合於水種而行之耶推此反隅則八路之土宜可知也萬民之田功可見也固不可執一言之而所貴乎卽其地而循其俗因其勢利其導者務在於當該守宰審察以處也且夫天時之早晩地利之興廢人力之勤惰雖在於蕫勸之如何然而農民所患者惟在於地征之不均也水功之難力也器械之不備也若使地征也均水功也興器械也備則天地人之時也利也力也者自然有沕合之理而至於所謂望杏瞻蒲之不失其時種瓜藝麻之各因其利晝芧宵綯之必盡其力者亦豈待自上命令之一一提飭者耶今當春臺壽域之治康衢華封之世庶幾人人含哺處處擊壤而六氣之運自可均齊於璿衡之化矣今若因周官之美制體列聖之勤念亟行土均均水簡器之政則惟我東萬億年綿遠之福惟吾民萬億稊茨梁之慶猗歟乎權輿於是日之丑日未正矣臣不勝忭祝之忱玆將管井之見仰累於黈纊之下伏願殿下勿以人微而廢其言則生民幸甚國家幸甚臣無任云云省疏具悉地征與水功與器械三者敷陳爾說極有理勸農之宜有所掌之司爾言亦然竝許廟堂稟處
정조 22년
前莊陵令廉德隅疏曰伏以於休盛哉今我殿下乃律天襲土之一農師也特以勸農政求農書六字舋舋於綸音中第一義則此乃昭述我列聖朝曁我先大王盛德至善乎臣於平日敬覩國乘惟我世宗深軫務農之道下綸音于輔臣曰國以民爲本民以食爲天農者衣食之本王政之所先也逮至我肅廟英廟朝每於歲首必下勸農綸音于八道臣民曰國依於民民本乎農臣嘗莊誦三復仰歎曰大哉聖人之言至哉聖人之敎寧邦之道固本之基其在於安民而安民之術亶在乎勸農也此世廟所以眷眷於重農政而有此綸綍之勅于下者也噫農爲天下之大本生民之命脈也推以溯之則作耒耟始敎耕神農之勸農也敬授人時平秩東作帝堯之勸農也于耟擧趾徹田爲糧者周家之勸農也而八百之基已朕於稷播之日矣漢之文景唐之太宗可謂小康之主而克勤於農政故紅腐相仍斗直三錢史氏特書惟我國家以神堯舜禹之德起自周豐漢沛之地聖子神孫繼繼繩繩囿吾民於康衢鼓腹之域陶吾俗於靈臺仁壽之鄕凡厥田野之政山澤之利雖愚夫愚婦莫不與知熟習則似不待播告之修而在聖人爲民之道或慮夫農功之忨愒穡事之緯繣故十行綸音每發於歲首此列聖朝勸農恤民之本意而世宗種德於前世祖播仁於後逮我肅祖英考肯菑肯獲粒我穀我而我殿下當此親耕舊甲之周以漑根食實之意以勸以勗示我農夫則環東土數千里含生之類孰不鼓舞於雲日之下而不思其因天時盡地利而修人事乎噫農爲六事之首食爲八政之先而土爰稼穡則當土旺用事之盛德勸農之敎渙降於干土支土累土之歲首凡我依土食土之民敢不竭力而服田以副我殿下飭農望秋之盛意哉敬伏讀聖敎中自糞壤之勞止壃場之勞凡十箇勞而分言則百日之勞也專言則終歲之勞也此乃窮閻鄙事賤役而九重如天俯燭如許則可謂知民之艱難知粒粒之皆辛苦也夫如是則勞者民也勞之者惟我殿下也世之爲吏者安知其勞之之義哉顧我東國被山帶海宜桑宜穀而土有沃瘠燥濕之殊水有堤堰源水之異焉黍宜於瘠秫宜於沃藝稷於濕種粟於燥而宜於沃瘠者不可種之於燥濕宜於燥濕者亦不可種之於沃瘠此則后稷相土種樹之法而孔子所謂吾不如老農者也蓋水之堤堰者決而灌漑之水之有源者者洑以灌漑之源水則用力少而收功多堤堰則用力多而收功或少者何也歲若冬寒而自春徂夏一向暯乾移秧違時萬無立種之路則六七月之間何望其勃興之苗哉此不可專責於人事也必因天時而盡地利一以相土性之厚薄一以察水道之順逆播種得宜引漑順軌則秋有所穫而穀不可勝食矣聖敎中碧骨等七箇堤堰宜乎水功之多而苟不盡停滀之道則難乎蒙利而其餘小小堤堰何道無之何邑無之而或潰決而不築或滲圮而不修宜乎水功之不興也聖敎中水車則於水功最緊而自古及今無創造試之者如臣淺見不敢强辨而役車也篝簍也碓確也國人多用之而至於沃土煙茶似若害農而利反倍穀不必厲農山田火粟似若賤穀而纔墾旋陳穀何加賤至於農器耒耟之長短犁鋤之廣狹雖南北異制東西殊樣而畢竟治地之功則同歸於效力耳於戲聖敎中九功之蕫九歌之勸怳然躋吾民於熙皞之域而百姓擧欣欣相謂曰吾王蕫我以農功敢不務吾功吾王勸我以農政曷不修吾政緣南畝者星言夙駕徂北隴者帶月鋤歸田無不治秋無不登而旣飽以德又醉太平則此管子所謂民生服勤勤則不匱魏誌所謂人皆服勤歲數豐穰者也有子曰百姓足君誰不足者正謂此也而華封之祝邠堂之頌日聞於四方矣臣聞善政不如善敎善敎不如躬行伏願主上殿下遵先大王已行之規爲萬民行親耕之規又伏願中宮殿下遵王大妃殿爲萬民行親蠶之禮則耕者桑者相慶於田畝曰吾王爲民而耕吾何以不耕我后爲民而蠶吾何以不織內無懶婦而衣有餘帛外無懶農而食有餘粟此國家勸農之大政不勸而自勸矣伏願聖明留念焉抑以臣一得之見略擧農政而條陳之蓋農政有五一曰不擾民不奪時二曰助農種給農糧三曰豫則立勤則得四曰均田政闢土地五曰敎以義懲以刑何者民惟邦本而本擾則難立時有農節而節違則無成使斯民樂土安業然後民有所措而各遂其生此孔子所謂以安百姓孟子所謂保民而王者也使是民隨時趨事然後春不失耕秋有所穫此孟子所謂民事不可緩也亦所謂百畝之田勿奪其時者也夫如是則不擾民不奪時非農政之首乎助農種給農糧云者孟子所謂春省耕而補不足秋省斂而助不給之意而今也則不然嗟我農民終歲作苦及其秋熟則實穀盡輸於官府而至於翌年之還受其實穀則盡歸於營府耗穀及京營邸人之情債姦吏之囊橐而農民受食之還不過皮殼而已則烏在其補不足助不給之意而或年分告歉則自上必先減膳責躬而或蕩減或停退或四分之一或五分之一或代穀許捧而貪墨姦猾之輩掩其行關鞭扑狼藉剝皮督捧至於無田土無族隣難捧者然後開示關文一二人依施則所謂蕩減與停退之實效盡入於中間幻弄而翌年分給之時則米代唐唐代粟粟代太太代耳稷抄出於各吏都錄此所謂拒給而上年難捧處一二石代捧條今不知其爲幾石之多也實爲農民之大瘼而此弊最甚於北路者無他自癸甲以後罷暗行繡衣之故也欲救其弊則依七路例歲遣暗行一以察民隱一以察民瘼以法繩之則彼貪饕奸猾之輩自有懲戢而還政可完矣還政旣完則農政之勸自在其中矣豫則立勤則得云者農書曰寅時不起日無所成春不早耕秋無所穫凡我農夫何不蚤蚤乎襏襫三農銍刈三秋者此七月篇所謂無非豫也然而農不可餘力而爲我則必也無怠無荒不可一日間斷而糞而卽耕耕而卽播播而卽鋤鋤而耘耔耘耔而刈穫刈穫而場圃則此聖敎所謂恰滿百日之勞而書之無逸是也有恒産有恒心然後必得力於勤字而勤豫二字乃勸農之妙訣也且夫田政亦農政也以北道言之粵在丙午年故相臣閔鼎重按道量田而田政極均矣自戊己以後水道變易水畓爲陸田陸田爲水畓者各邑有之而至於田稅則一從丙午量案爲水農者所當畓稅而以田米輸焉爲陸農者所當田稅而以租米輸焉有甚於此者田畓間永無田形之地依量案徵稅焉田政若是不均而農政何以勸哉欲救其弊則自朝家另擇道守臣能幹事者改打量均田政然後農政可從而勸也至若闢土地者何也書曰日闢國百里詩曰我疆我理臣嘗慨然於中曰我國之廢四郡乃我疆之地而何若是久廢而不闢也常常爲恨矣曾於甲寅西之慈城北之厚州兩鎭之地自上有許民闢萊之敎臣竊以爲我疆之地自此可闢而無土之民自此可尊矣近伏見本道厚州儒生等未撤之疏本與圖本則厚州之土沃甲於國中而設鎭三載民戶至八百之多此所謂民多地窄而拘於邦禁有可闢之地而不敢加闢有可墾之土而不敢加墾聚民易而來者易退云當此我殿下勸農之日勸農之道莫善於闢土亦莫善於廣地伏願聖明詢問採納許闢四郡使日聚之民入此作農則此實勸農之一大政而大學所謂有土而有人者也且夫敎以義懲以刑者何也闢土作農飽食逸居而不以義敎之則民彝斁矣卽近於禽獸故古之聖王設爲司徒敎以人倫敎之而若有犯科作奸之人則必刑以治之法以繩之然後人倫可明王章可擧矣此乃魯論所謂道之以禮齊之以刑者也合而陳之則農政莫先於舒民力及時務故首以不擾民不奪時仰達而力雖舒矣時雖及矣而農種不給農糧不足則不可以作農故曰助農種給農糧二也種與糧雖足而不豫則不立不勤則不得故曰豫則立勤則得三也田政不均則無以勸其豫土地不闢則無以勸其勤故曰均田政闢土地四也田政雖均土地雖闢而民不可不敎敎之而不率則刑不可不刑故曰敎以義懲以刑五也信能行此五者則民日趨於勸農而衣食足而敎化可興也然而五者不能自行而在於得人內而司空之職治粟之官必得其人外而方伯之任地方之官必得其人則百里無鷄犬之喧一路聞歌謠之長而農不失時穀不勝食而田野日闢生聚日繁此所謂承流宣化而家給人足者也然則勸農之政不在於他而祗在於得人而已臣本無似之蹤世居於歷山耕稼之鄕生長於舂陵嘉禾之地所知者北民之農政故敢此仰瀆伏願聖明垂察焉臣無任云云省疏具悉親耕親蠶卽我列朝已行之典禮而顧今治敎政謨萬萬不及於列朝何敢先從儀節間事爲而修述乎修述之實在於丑月頒綸之有一分實效也北關之姑未差遣繡衣非未遑也前此旣言於臺臣之批而行將觀勢下送矣外此所陳當留意
정조 22년
戊午十二月二十一日辰時上御誠正閣諸承旨持公事入侍邊將初仕人同爲入侍時行都承旨韓晩裕行左承旨李益運行右承旨申耆左副承旨任希存右副承旨李海愚同副承旨閔昌爀假注書李允謙記注官金景煥承膺祚檢校待敎李存秀靖陵參奉任弘常泰陵參奉李重溫以次進伏假引儀李命翼上土僉使金養和以次侍立於階下訖上曰各房公事竝入之上曰金養和當用防禦使履歷下往各別善爲之意分付宣傳官承命分付弘常進奏職姓名上曰此是故宰臣任希敎之子耶希存曰然矣重溫進奏職姓名上曰汝家出初仕可幸汝與李錫夏爲幾寸重溫曰十三寸矣命邊將初仕人先退晩裕曰外方公廨之火災間或有之而未有若今番海營之火可驚可愕之甚者傳聞之說雖不可詳槪非尋常之事也監司旣至此境而一營下屬無一焦頭爛額之人極可痛惋人心如此苟當緩急則又何責親上死長之道乎海俗本自獷悍宜有大懲創之擧以勵諸道臣謂伊夜待令之營屬爲先査治施以當施之律而竝覈失火之由恐合事宜下詢大臣法官以爲別般嚴處之地何如上曰依爲之出擧條耆曰昨日廣州留守洪檍辭疏下廟堂稟處批旨有措辭下敎而以依爲之書入臣之矇然捧納不勝惶悚而當該注書不可無警推考擧條批答更爲付標何如上曰依爲之出擧條耆曰前判書尹弘烈卒逝狀啓十九日入來則停朝市當自十九日至二十日而誤爲磨鍊當該禮曹堂上推考何如上曰依爲之出擧條仍命退承史以次退出
정조 22년
行都承旨韓晩裕坐行左承旨李益運坐行右承旨申耆病左副承旨李肇源坐直右副承旨李海愚坐同副承旨閔昌爀坐直注書柳台佐在外金啓溫拿處假注書李允謙仕直一員未差事變假注書未差
정조 22년
韓晩裕啓曰行右承旨申耆今日不爲仕進卽爲牌招何如傳曰待開門牌招
정조 22년
備忘記忠淸兵使鄭忠達宣川府使柳師模下直各長弓一張長箭一部片箭一部筒兒一箇賜給
정조 22년
傳于李肇源曰在外獻納許遞今日政差出
정조 22년
李肇源啓曰副應敎尹序東修撰趙得永牌不進罷職傳旨今方捧入而應敎鄭萬始校理金羲淳副校理沈奎魯副修撰南履翼朴鍾淳牌不進罷職傳旨未下校理金履載修撰高宅謙在外副校理柳河源受由玉堂上下番俱空已至多日事甚未安副提學未差之代政官牌招開政差出待下批牌招入直何如傳曰允竝許遞差代
정조 22년
以應敎尹序東修撰趙得永牌不進罷職傳旨傳于李肇源曰只推
정조 22년
有政吏批行判書金華鎭受由參判未差參議蔡弘遠進行都承旨韓晩裕進啓曰判書金華鎭受由參判未差小臣獨政未安何以爲之敢稟傳曰只出緊任以洪樂游爲應敎金熙周爲校理李升運爲副校理李貞運爲修撰張至冕爲副修撰李錫夏爲司成金熙華爲奉常判官贈吏判趙載遇贈左贊成例兼贈吏參趙哲命贈吏判例兼以上判義禁趙尙鎭兩代
정조 22년
兵批判書李時秀呈辭參判柳誼病參議任希存病參知兪漢寧入直進右副承旨李海愚進副護軍金祖淳鄭東觀副司直金羲淳副司果李晩亨申絅副司正李亨謙以上竝單付
정조 22년
再政以金履載爲獻納趙萬元爲校理朴吉源爲副校理朴宗甲丁範祖爲同經筵朴崙壽爲右通禮三政以尹寅基爲掌令趙萬元爲獻納尹序東爲副應敎
정조 22년
韓晩裕啓曰玉堂上下番俱空事甚未安新除授玉堂竝卽牌招以爲推移入直之地何如傳曰允
정조 22년
以司謁金興大手本別監白景孫被打於前捕校洪時福爲先除下其代擇差事傳于李肇源曰捕校敢打掖隷乎嚴刑一次取招草記事分付
정조 22년
韓晩裕以承文院都提調意啓曰院製述官李英章以吏文學官陞付任滿出六代李晩亨差下付軍職冠帶常仕何如傳曰允
정조 22년
李海愚以賑恤廳言啓曰依下敎濟州進上領來人四十二名處各米三斗式合米八石六斗分給之意敢啓傳曰知道
정조 22년
李肇源以兵曹言啓曰來正月初一日大駕詣社稷齋宿初二日祈穀大祭親行時何營軍兵隨駕何營軍兵留陣禁軍及馬步軍以幾番幾哨磨鍊餘軍留營何以爲之而禁衛鄕軍停番矣敢稟傳曰適値新舊番日使之通用而步軍則各營內入直留三十名外入直留二十名除出與御營出番鄕軍三哨壯營上番鄕軍一哨訓將都領各營新舊番標下軍隨駕馬軍則亦以壯訓禁御入直新舊番都領禁軍則新舊番一番隨駕其餘留營留陣置之皆令在家飽喫歲食而犒鎭則後三日初爲之事知悉可也
정조 22년
李肇源以備邊司言啓曰頃因慶州府尹吳鼎源上疏海弊事本司草記批旨內進上全鰒近果依前下飭敎擧行而民邑省弊與否使之報來後草記而左兵營封進生鰒下輩無於前之誅求爲少民難支之端裨卒逗遛海村一鰒之費恰爲一緍該兵使嚴處亦令時兵使査出近年行惡之類該裨海邊嚴棍回示充軍仍以永爲除弊之道詳究狀聞萬一不謹擧行又或不卽査出該帥臣當別樣重勘而外此海弊申禁今纔三年爲弊依舊云寧有如許紀綱亦令道臣摘發首先毁劃之該倅以其姓名報來仍令該府施以違制之律事命下矣卽見慶尙監司李義綱所報則以爲本道海弊申禁辛丑則進上情費一倂釐正癸丑則邑屬例情從略存哉丙辰則江海船隻査頉改案右沿漁場還屬統營而首先毁劃守令興海加斂始自甲辰南海在於己酉長鬐在於壬寅延日在於癸卯現告成冊修正上送而無論山郡海邑進上情債之比前加徵者量宜酌定成出節目以爲永久遵行之地全鰒及他餘物種移貿之弊今方面議守宰待其停當追于牒報爲辭矣取考現告成冊則興海當該郡守成大中南海當該縣令金宗洙長鬐當該縣監張齊斗迎日當該縣監李長煜矣雖非近年所犯奉朝飭申嚴之後無難毁劃者萬萬可駭竝令該府拿問勘律何如傳曰年來申禁至嚴則今此現告雖曰首犯卽不過辛丑例飭以後現告也謂之令前亦可年復年來海弊滋甚其所不法逾往逾甚此輩之獨漏太近於僥倖癸丑丙辰以後首犯守令使之更捧尤無狀者現告以爲嚴處之地而此草記中諸人亦不可全然勿論爲先罷其職近以農政一事辛勤提飭而苟欲勸農宜從懲貪始今之貪墨異於古之貪婪所以懲處之方亦自有今文古文之殊而廟堂臺閣之間近於懲貪二字何嘗有議到說去者耶使按藩者竦息典邑者斂手之方爲先講究無使此敎又爲紙上之空言可也仍傳曰臺諫之久任莫若近日正當言事之秋此批答一通頒示詣臺兩司俾各隨聞糾正
정조 22년
李肇源以備邊司言啓曰洪州幼學申在亨上疏批旨內戊己天干之土也丑未地支之土也干支合而爲己未則已與未皆屬於土而土爲農之本農爲食之本食爲民之本民爲國之本爾所敷衍爲說者識解誠可取而其云自箕聖之始敎井田燥處軋付種濕處水付種我國所謂乾播水播者是也移秧之法行而廢農者多自明年己未廢注秧爲付種其利博哉者卽近日廟堂講究之策也然而民可使由之不可使知之治民如烹鮮羹撓之則雖師古之美制未必有立效祛泰祛甚之道在方伯守令矣其云近於山有堤堤所以貯水近於野有洑洑所以引水近於海有堰堰所以防水山野繡錯湖海碁布昔人所築無處無之而流沙塞堤轉石衝洑驅潮壞堰小者借民力大者致官力自春初始役修治考勤慢爲殿最之高下古未築而今可築者又出國穀完役或有出財蒙利之人特施賞典者亦可謂切實令廟堂指一草記以爲未墾前措處之地也其云陳荒廢棄孰不欲起墾而今春纔起來秋執卜如此而責之曰土地闢人民衆乎勸起勸耕隨土定稅限以六七年或四五年使吾民之無衣無食者得以煖飽者此三年勸耕次等降續之意也年前嶺南有所知委近果有效乎否與尾陳條件亦令廟堂稟處事命下矣取見其疏本則其一堤洑堰三者所以興水功備旱災也我國山野之郡如繡之錯湖海之縣如碁之布昔人所築無處無之而溪澗之所流沙堤爲之淤塞水流之所轉石洑爲之衝破海之所驅潮堰爲之壞圮自朝家申飭堤堰司自堤堰司申飭各道道伯自道伯申飭各邑守宰小者借民力大者致官力自春初始役使之貯水引水以待付種之時而苟或不勤道伯懲以殿最又若古人之未築而今可以築之者捐廩出力以娧其役出此國穀以完其役若有富戶雄民出財施力民被其利自朝家特施賞典事也水利一事向下綸音已有所提敎者而今此所陳皆是可行之說也第念先自有依據之地而着力然後志可專事易集而其所謂借民力致官力考勤慢爲最殿者卽策之上而行之不可緩者也然於借民力致官力之中又自有多小層節如小小役處作者輩例必運力而年年修治其次借附近面里之力其尤大者或借一境之力或借鄰邑之力此則必資官力而始可竣事者也若在年豐之時則雖借鄰邑之民力少無不可何況於用一境之力而適値荐歉當春民勢擧將有我躬不閱之歎雖曰利民之事有難督令齊力先就各邑堤堰洑之蒙利廣而壞塞甚者各定其幾庫而用民之當以千萬計者以所劃賑資中劃出幾石作爲糧資量其日字期於竣役則此實合於荒年興作之政而丁取雇食賑口必減穀散閭里亦有餘效然此非一張傳令可立辨者亦非多發校吏所可勒行者該守令奉朝令如金石自吾身親版鍤如是立得如是做去是可以奏效爲先以此分付三南道臣面議守令後以其可合修築之庫數卽令狀聞而必趁氷解之後農殷之前一齊訖役以其形止馳報本司自本司稟旨另擇識農務解水利者分行考察其有名而無實者先從道臣正其上瞞朝廷之罪夫如是則今年疏幾堤明年修幾堰以至年年將爲歲課規模旣立風俗可移是誠導民緣畝之一大關捩也從玆以往內以廟堂之臣外以方岳之職惟以農政一事入告出布以爲念玆在玆之地至於古未築今可築者除非十分無疑不必一時發令以致煩擾之弊此則無論大小民人若有相形便而就功役者其爲可尙豈止捐財補賑之功乎道臣狀聞拔例論賞守令考績本不出於七事而農爲七事之首則以課農爲殿最卽是法意也此後則先書農政優劣次及他政之意定式知委蓋此修築之政不但三南爲然諸路亦常一體擧行而畿甸東西北事情稍異就此覆啓中辭意節略行會其他陳田之退稅蠲稅鄰里之借牛借器等條件或已試可嶺南或已屢勤飭敎倂姑置之只以堤洑堰一條卽速行會無失其時何如傳曰允
정조 22년
李肇源以武臣堂上祿試射試官意啓曰今日試射時崇祿徐完碩與差備官河潤弼符同十四矢以十五矢偸劃試記試體至嚴從中弄奸之狀萬萬駭然旣已摘發則後弊所關不可置之徐完碩令該府拿問處之當該差備官令攸司依律科罪何如傳曰近來試射不嚴者莫非兵判不能束濕之致兵判推考差備官付之兵判各別嚴治而徐完碩則本來名弓也近所爲李春馨不啻風斯下矣一矢之間如是用情必是老且饑寒窮不能聊賴之致年必近七十令兵判拿入嚴飭今之祿試射軍豈敢望完碩之一寸乎此後如非未滿四矢則付之試記尾局仍以因特敎付祿懸註可也
정조 22년
禁府啓目交河前郡守李聖龜原情云云問目內辭緣泛稱遲晩刑推得情何如判付啓考律照勘以聞爲良如敎又啓目淸州前牧使李寅燮原情云云問目內辭緣泛稱遲晩刑推得情何如判付啓西原土性藉使信美且厚果宜於樹植松舟檜楫之需長得百年然後可議兺不喩髼鬆蓊蔚有非責效於交承新舊官之間者是隱則彈語之失實據此易辨且臺啓之松檜道啓改爲柴草足以反隅餘一件事而若非官怠於宦成豈至速謗於瑣節罷職放送爲良如敎
정조 22년
李肇源以義禁府言啓曰時囚罪人李聖龜原情公事判付內考律照勘以聞事命下矣李聖龜京畿監司李在學狀啓內此邑官庖之犯屠自來狼藉納稅於宮家行販於場市日以爲常全無顧畏如此而何以令行民間乎當此申禁之日各邑之常時犯科者難一一追究而至於最甚處不可不先爲論勘以勵他邑爲先罷黜其罪狀令攸司稟處罪取考律文則大明律制書有違條有曰凡奉制書有所施行而違者杖一百大典通編推斷條有曰犯死罪杖一百決杖告身盡行追奪雜令條有曰王府決杖者代以金贖矣李聖龜杖一百收贖告身盡行追奪放送何如傳曰允如有功議各減一等可也
정조 22년
兼吏曹判書金華鎭疏曰伏以臣一病六朔閉戶伏枕自分爲廢疾之人無復有生世之念千萬不自意東銓恩命有隕自天惝怳感激歷日靡措噫臣之曠違軒陛倏焉爲二百有六日矣譬如病兒之久離慈抱切至之戀恒在於顧復號呼之言輒發於昏囈而向來臣子之筵退奉傳憫恤之恩敎方寸之地怳復昵侍慈覆之天殆我獨有承聆未半感淚先零不知無狀賤臣何以得此苟使臣病暫獲少間一登前席仰瞻威顔則臣雖卽日退塡邱壑萬萬無餘恨矣至若所叨之銜卽前蔑效之職而束帶趨朝初非可論備辭巽讓猶屬緩聲伏況壇享有命誓戒隔日此時此任尤不容暫曠玆敢不避猥越仰首衰號伏乞聖慈俯垂矜諒亟賜鐫遞焉顧今元朝不遠景祿維新起居之班百僚咸造臣獨宛轉床玆瞻天無路撫躬自悼生不如死乞被前後闕禮之罪以安私心千萬幸甚臣無任云云答曰省疏具悉向聞卿子承宣之言而詳知卿病勢矣其間如可强有時赴政何難乎至於駿奔之節替行已多其例卿其勿辭俟小間卽爲行公
정조 22년
前持平尹在陽疏曰伏以臣釋褐者已三十年矣通臺者亦十餘年矣未嘗出一言論一事不以言官自處者以有老母故也今焉三霜已終萬事廓然所仰望者唯我殿下而已臣日昨入城之後伏聞我殿下詢問於列邑守臣又降綸音於八道坊曲臣適當此會豈可一向泯默孤負我殿下也哉略暴愚見條陳之伏願殿下垂察焉當今之世所當變通之時急者有八焉一曰均倂作二曰蠲白徵三曰禁南草四曰許民耕五曰充良役六曰矯糴法七曰減吏額八曰革科弊凡此八條實是古來之通用而今世之急務也一曰均倂作者實爲無土者之有土也自開阡陌廢井田以來間出有志之士而三代之制終莫之復者以亟奪富人之田爲難也限民名田之議以貴戚近習不便也而遂寢不行爲今之計者一言而蔽之曰均倂作玆法若行悅者甚衆而無亟奪富人田之難亦無限名田之不便凡厥貧民本無片土雖欲倂作攀囑無路或賣傭而胞肚於一日或行乞而餬口於四方豐年幸免死亡荒歲終塡溝壑此皆無田土無恒産之故也凡有略干田土者是爲恒産雖遇極無之災猶有貸債之路能免流散餓殍之患竊計八道各邑民戶摠數與田結摠數雖有地曠人稀地狹人多之不同然通而計之則有可以均俵者矣大較天下之民如山上之草各有劑分天生一代人才足了一代事地闢一國土田足養一國民惟我東方之民皆食東土之粟者也而其中無土者多故貧富相懸而莫可救藥矣易曰窮則變變則通通則久今此下民之窮下民不得變通日夜所顒望者唯是制民産之明德仁政也孟子之論王道必以制民之産爲本乃曰仁政必自經界始惟此均倂作之計策實是均井地之緖餘雖不及八家一井之均猶可使一民未有不獲者矣若給二十卜田地其一半爲十卜而十卜乃其恒産若固有之者也八七口爲大戶六五口爲中戶四三口爲小戶二一口爲殘戶其於大中小殘之戶各隨該邑結數分亦有差大戶一結中戶八十卜小戶六十卜殘戶四十卜此其大略也若夫詢謨僉同必有廟堂之稟處而惟斷乃成亶係上裁至於考案較籍斟酌損益是在各道道臣列邑邑宰毋論各宮房折受田五軍門官屯田宰相名士家世傳田京鄕富豪家買得田諸般復戶田各驛馬位田校院劃給寺刹供佛田皆以倂作分給則本有土者仍舊貫而收其半曾無土者蒙新澤而得其半如此則戶戶竝受口口咸哺三代之馨治庶可以挽回於數千載之後矣二曰蠲白徵者畓則有初不落種未移秧等災特許無稅獨於旱田能播牟麥菽粟處外雖有今陳舊陳樹木成林之地亦皆納稅不敢或漏矣聖念垂憐頻降査陳之命而該面書員乘時操縱貧而不能辦情債者宜入陳而不得與焉擧皆白地徵稅此豈朝家恤民之本意哉假令厥田可以還起則厥民必皆還起而竟不能還起無寧納陳稅者可想厥田之永廢無所用也目今民情皆願申命査陳俾無把束之白徵從今以後隨起納稅永爲定式則此爲一大善政也三曰禁南草者人之所惑莫如南草也人之所害莫如南草也毋論貧富貴賤男女老少有口皆吸吸無定時小而一室之內一日所費之價幾許大而一國之內一歲所費之財亦幾許一日一錢千日千錢以此價貿粟則何患乎啼飢於年豐以此錢製衣則何患乎呼寒於冬暖又況千山萬山盡是草田平原廣野太半草田則生穀之土漸縮民財之艱莫甚只有夕糧者朝無所吸則傾甁而貿之受去賑穀者道無所吸則傾橐而買之南草之害至此而極矣可不禁哉若欲禁之禁之非難不過一年永無種矣四曰許民耕者無論五軍門各宮房忠勳府勢家田可耕處陳棄者多而居民將爲起耕則起耕之後本主還奪故哀我生民勞而無功永棄而不耕秋熟而無稅徒作空閑之地可不惜哉如此之地許與民耕食則民有生穀之利國有收稅之利矣五曰充良役者良丁之無實莫此時若也我殿下臨御以後每降綸音嚴飭黃口充丁白骨徵布而此弊猶存去而益甚生者猶可說也死者豈不冤乎訴于營門則營門推之於本官呈于本官則本官責之於本里本里則無他閑遊不得代定族徵之不足而至於里徵里徵之不足而至於面徵渠之身役猶且艱辛備納而況於隣里已死者之番乎又有無恒産而無恒心者適寓於此邑入役於此邑則亡之彼邑入役於彼邑則又顧之他番錢則自如貽害於彼此此等之弊不一而足有一言可革之道凡有除番軍官及除役村里者一竝革罷則可以充死者之番凡有移去移來者有公文然後以爲容接則可以禁生者之亡矣六曰矯糴法者法意甚美而法久弊生以言乎給糴之時皮穀半糖米菽半土受十斗者簸之揀之則纔爲五六斗秋夏捧糴時則竝耗爲十一二斗是爲薄於散而厚於斂大傷設法之德意凡厥受糴者蓋皆貧民也秋夏還納朱牌將差收捕枷囚鞭撻而令人悲隣族而寓其害大抵還穀本爲凶年有土者救荒之資而設者也挽近以來有土者不願受其願受者皆無土者而其所恃者只有兩足可以逃避不然則入訴官庭列錄其族之族隣之隣顧其心術實非良民也其隣族者皆良民也奈何使不良民受食而良民替納其不食之還穀乎各營門軍餉米之弊亦與糴一般不可不一體變通自今爲始糴穀與餉米皆折半留庫以從前折半分給之數春間作錢一依京司發賣例乃於時準價之內減價許賣而大中小殘戶成冊賣有差次毋相增減秋後從市直以其錢貿置新穀明春則以前春折半留庫者發賣逐年如是以爲定式假令秋市直爲斗米二十錢而春市直爲斗米二十五錢則以二十三錢折價發賣以爲舊時納耗之代及色落之費然市直不可預料通而計之可謂公無所損私有所益凡於春秋市直之間雖有貴賤懸殊者亦於減價之中每斗必取三錢之剩其餘所利不計多少盡歸之民則官無督捧之苦良民免族隣之徵且還穀名色多端吏緣爲奸若除去其名色通謂之還穀旣捧之後仍爲分排則雖奸吏不得幻弄矣若夫永久遵行奉法罔違在京外有司之臣七曰減吏額者毋論大小邑吏額多而不得已輪次其任則其生契之艱難不言可想或當差任之時則不顧廉隅奸謀百出欺其官家害及生民倉色則幻弄國穀而加徵於村氓書員則多出虛卜而加捧於田夫如是之際生民之困窮爲如何哉無寧減其額數逐年差任則渠亦有一分嚴畏之心庶可無蠹國病民之患計其邑之大小稱其額之多寡宜矣八曰革科弊者設科之制非不纖悉而近來科場淆雜一儒赴擧隨從什五入門餘萬呈券數千方其負卜爭先或至蹶仆躪藉輕者幸保性命而不免爲終身病人重者頭碎腹裂而奄忽於瞥眼之間亂足之下想其本意只爲得科豈料橫厄竟至喪軀所以然者科儒太多之故也科儒太多防閑不嚴之致也防閑之不嚴而雜人亂入雜人之亂入而死傷相繼欲矯此弊實非難事謹按設科之初以代寫者代述者同論其罪則代寫已非法意而率入寫手遂成謬規或有一人與一人換手者或有一人製之數人寫之者寫手猶可說也隨從尤可悶也爲今之計者竝與寫手而勿許換手則隨從不禁而自然不得入矣必使科儒窮日之限盡己之才自製自寫不拘早晩遲速但考生熟巧拙然後有司無遺珠之嘆宿儒無渡㶚之淚七步成章三年一句俱不害爲文章竝膾炙於詩家不亦休美乎哉京儒則四學敎授受五部擧案出各體科文之題試取其入格者不限厥數亦勿求備名一藝者必錄能圓篇者罔漏各以其榜呈于太學則大司成以四學榜中人試于前略加黜陟以其榜呈于禮曹鄕儒則各以本官受各面單子出各體科文之題試取其入格者一如四學之例各以其榜呈于巡營則觀察使以列邑榜中人試于前略加黜陟以其榜呈于禮曹凡於大小科設行時照瞼於禮曹所在京鄕榜許赴至於榜外若有一人之冒入而摘發者則三年徒配十年停擧如此則場屋恢恢出入閑閑永無一人之蹂傷亦無一人之幸占矣雖或有幸占者猶勝於近來科榜之淆雜矣人人知恥而自勵則月計不足歲計有餘必有成效一變至道矣凡此八條實是切急於時務者也而顧以謏陋之見豈敢自許以識時務者而目今時務恐無急於此矣臣無任云云答曰省疏具悉爾因農務而敷陳諸條殊可嘉也倂作之均井田限田以外最好之規而綱擧然後目張雖以朱夫子通才達識亦於合行規制每致鄭重未嘗言其一朝卽改則此亦類是矣白徵之蠲爾言固是容俟稍熟之年儗試査陳之擧矣南草之禁禁之非難意或有窒礙處矣許民耕食於官田富民田陳棄處事此在於道伯矣良役黃白之弊可勝言哉除番除役之革與不革亦非朝家更煩辭敎者但當以時考察列邑擧行之勤慢矣糴弊之半留事卽近所講究者矣大小邑吏減額事曾因他疏廟堂屢有覆奏矣科弊釐革卽初元詢諮中一條而荏苒至今者非謂無可施之良法法不能徒行鄕擧里選與孝悌力田等項名目施之於今萬有一有其名而無其實則莫若初不輕施之爲合謀始之體也近予所以百里則必試於三司中用人則必求諸牧民者欲使所用如所求也然而歷詢然後可決也
정조 22년
前察訪康堯愼疏曰伏以臣田野賤民濫竊科第側跡於執戟之班許身於馳馬之任其於食力之本墾土之方抛却幾二十有餘年矣及其落仕以後復歸田庄春而耕秋而收仰而事父俯而育孥然後始知天下之本莫大於農生民之作業無過於力穡也夫農者相土宜而播厥穀使斯民無阻飢也所以斵耟於炎敎乘駟於稷播則仁人之利豈不博哉然而三代之世一人耕之十人食之而食有餘後代之世十人耕之一人食之而食不足至於我東則素稱衣食之國也山澤之墾非不盡矣良耟之畟非不峙矣然而湖右告豐則海西云歉嶺南稍登則關北被荒此豈風土之相殊而然乎雨暘之不適而然哉請無罪歲著於鄒書土爰稼穡載於箕疇則宜乎聖世之不罪歲而務玆穡也肆我聖上備知稼穡之艱難深軫民間之疾苦誕降十行之綸爰求三農之書頒示臣庶俾各陳見此蓋由我聖上保民行政之盛德至意也讀今日至誠之敎而孰不思愚見之一陳乎臣雖不學請因聖問而略陳其方惟殿下試垂察焉夫爲農不在多言其要有三一曰相土宜土之有高低天理之自然地勢之不齊也是以古之民低而有水則爲水付種高而無水則爲乾付種高低得宜歉荒不至今之民不然用力欲小而所收欲多必於奉天無水之地竝爲注秧五六月之間天或不雨則若不晩移仍爲陳廢夫晩移與陳發無以異也是以歲之不登已占於晩移之初則此豈相土宜而盡稼穡之道乎乾付種雖曰人力之多入而第以今年觀之則水付種乾付種皆有所收而獨於晩移則偏被其害甔石無貯王稅莫應不爲乾付種之害一至於此也臣愚死罪竊以爲禁民於移秧無水根處然後冗農可無而生穀有道矣其二曰翻耕夫翻耕者秋後空田之耕也所以草根腐朽土品柔滑則勿論田與畓一番翻耕其利倍蓰故勤農之民必以秋耕爲重而懶農之民必而秋耕爲忽此所以用力不齊而生穀不同也臣竊觀秋耕之田秋已耕也故春耕深春耕深也故除草易除草易也故立苗實立苗實也故所收多此孟子所謂深耕易耨之義而若夫懶農則隣田盡耕耰鉏始借而又無秋耕之預翻故所以土品之不腴所耕不深除草爲難此所謂事半於人而功欲倍之也雖望有年胡可得乎臣愚死罪竊以爲勸民秋耕而後民力可一而生穀有道矣其三曰趁時書曰食哉惟時孟子曰雖有鎡器不如待時又曰不違農時大哉聖人之訓也民時豈可緩也播百在於春鋤禾在於夏納禾在於秋三農之節一日不閑也是以唐民勤穡豳俗趨時而臣竊觀畿甸之民優遊度日惰慢成習其視唐民之勤穡豳俗之趨時誠蔑如矣唯我聖上恤民之政念農之化逈出百王允邁千古斯民有可役之事而曰恐妨於農也不忍役斯民焉斯民有應役之時而曰懼違於耕也不忍使斯民焉諴小民依恒産有制則庶見齊民服勤魯野有秋而夙載之際多有愆期之民收穫之時多有不治之田此無他念民雖勤於上而爲農不勤於下也臣請陳其所以民不勤之弊臣竊觀鄕谷之俗契會之頻爲弊莫甚夫契會之設其義則好而近日之契名以爲契實欲偸閑是以疊生層出愈多愈加無日不有無月不會雖於播種之方殷除草之方張而農務可廢而契日不曠掇耒投耟赴會忙忙而所謂都家則必以富民爲定一員不來衆員齊謗所謂契錢自都家而彌縫末乃以本邊計除此所以富者富益富貧者貧益貧也故其畏契會之令不啻若官府之令其赴契會之期不啻重三農之期甚者飮酒雜技客談閑笑陶然而懈怡然而惰種彼南山當惜分陰而姑徐以明日數畝半荒蕪穢莫治而全付於女手凡此廢農之嘆失時之害皆由契會之頻也爲害之端若是夥然而欲望時和而歲豐不亦難乎臣愚死罪竊以爲契會之弊先禁而後民力有舒而作農可勉矣噫今之說者曰歲之飢穰天之流行也民力雖勤而其於歲之不與無奈何矣此不知農務之甚者也若土宜可審而審翻耕當爲而爲穡事可及而及遠近莫敢不一於農而食於力則雖有風雨之不調水旱之致災而其所付種宜其土也夫豈有不熟之慮乎耕田旣累而土品厚鋤役及時而人力至則雖有旱澇而豈有飢饉之慮乎此所謂土宜可相而後生穀有道秋耕預爲而後地利可闢契會可禁而後農時可及也雖然民之勤不勤亦係乎守令之勤慢春耕也付種也以至除草之時爲吏者不憚勞苦遍行境內勅其早晩焉根耕也移秧也而又爲申勅諭之以不踰一時焉至於秋後翻耕則尤用嚴勅以至親自摘奸則民將畏其令而感其政可無惰農之弊矣臣以武夫見識茫昧所陳三條無足取舍而第承聖敎懇惻求言如渴臣不勝云云答曰省疏具悉注秧之弊付種之便諸說已省之凡事不可一蹴到猝改今年祛其泰甚明年祛其泰甚退計數年必有其效矣勸民秋耕之益於生穀爾言甚好守宰之見此批者與爾同志則不待勸之而日當勸民矣第三條趁時云云爾言亦是矣
정조 22년
執義柳畊正言尹涵啓曰請遲晩後物故罪人啓能亟施孥籍之典趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允執義柳畊啓曰請崔進吉依律處斷措辭見上請還寢金甲島定配罪人成德雨放送之命措辭見上答府曰不允成德雨亟停勿煩正言尹涵啓曰請逆賊尙魯亟施孥籍之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答院曰不允
정조 22년
戊午十二月二十二日午時上御便殿左副承旨入侍時左副承旨李肇源記事官金啓溫記注官金景煥承膺祚以次進伏訖肇源曰符單子之修正入啓何等嚴重而今日忠淸兵使鄭忠達宣川府使柳師模授符單子中已頒之第三十九符以完符混同書入第七符所當依筵敎懸註而亦不措辭而書入事未前有萬萬可駭當該注書所當重勘而本院請推之外無他可施之罰何以爲之乎上曰拿問嚴處而在鄕新進安知格例實注書不能檢飭院隷之致密符所重何如則犯此前所未聞之罪駭然甚矣所當嚴勘歲時不遠當該實注書亦爲拿處杖徒奪告身以公罪收贖放送事分付可也出擧條命書榻敎曰當該注書拿問嚴處肇源曰院吏有從當處分之下敎而尙無發落何以爲之乎上曰分揀可也仍命退承史以次退出
정조 22년
行都承旨韓晩裕坐行左承旨李書九未肅拜右承旨李肇源坐左副承旨李海愚坐直右副承旨閔昌爀坐直同副承旨沈象奎坐注書柳台佐呈辭外在金啓溫病假注書洪命周仕直李允謙仕事變假注書閔德基仕
정조 22년
傳于閔昌爀曰同副承旨入侍
정조 22년
李海愚啓曰嶺南句管堂上來待有命而兵曹判書李時秀來到闕外謂有身病不爲入來事甚未安推考何如傳曰允牌招入侍
정조 22년
傳于韓晩裕曰來待諸臣入侍
정조 22년
閔昌爀啓曰春帖子延祥詩製述抄啓人中時無職名人令該曹口傳付軍職何如傳曰允
정조 22년
兵曹口傳政事副司果鄭萬始李儒修李顯道洪樂敏李東宇南惠寬竝單付
정조 22년
傳于李肇源曰懸頉及未肅拜摠管許遞令該曹口傳差出
정조 22년
兵曹口傳政事以金思穆閔台爀爲都摠管以鄭觀采爲副摠管
정조 22년
注書金啓溫拿處代以洪命周爲假注書
정조 22년
韓晩裕以吏曹言啓曰卽接通禮院牒報則以爲今此社稷祈穀大祭親臨受誓戒時左右通禮不可不備員而左通禮尹羽烈身病猝重勢難進參卽爲變通以爲備員擧行之地云通禮院左通禮尹羽烈改差其代今日政備擬以入之意敢啓傳曰知道
정조 22년
有政吏批判書金華鎭受由參判未差參議蔡弘遠進行都承旨韓晩裕進啓曰判書金華鎭受由參判未差小臣獨政未安何以爲之敢稟傳曰只出緊任以李書九沈象奎爲承旨以洪爲掌令李海淸爲持平南履翼爲獻納朴吉源爲應敎沈奎魯爲校理趙萬元爲副校理朴鍾淳爲修撰洪樂游爲副修撰張至冕爲左通禮
정조 22년
兵批判書李時秀病參判柳誼病參議兪漢寧進參知任希存病右承旨李肇源進僉知三單姜廷一李秉均朴良新護軍李益運申耆副司直洪樂游尹序東尹寅基金履載趙萬元金熙周李升運沈奎魯柳河源李敬參竝單付副護軍蔡弘遠副司果趙得永高宅謙南履翼朴鍾淳張至冕竝單付
정조 22년
李毅遠拿處代以閔德基爲事變假注書
정조 22년
傳于韓晩裕曰旣命給暇往來吏曹參議蔡弘遠許遞與參判未差之代前望單子入之
정조 22년
吏曹堂上前望單子入之參判李祖承參議任希存落點
정조 22년
以全羅監司李得臣啓本罪人尹景允寶城郡到配事判付內啓下刑曹爲旀外營豈有魚物之貿取者白地憑藉之狀聞爲良如敎
정조 22년
韓晩裕以吏曹言啓曰卽接社稷署牒報則以爲今此祈穀大祭親行時本署官不可不備員而新除授令鄭時善病親呈辭在外斯速變通差代以爲擧之地云社稷署令鄭時善改差其代令該曹口傳備擬以入之意敢啓傳曰知道
정조 22년
吏曹口傳政事以金秀臣爲社稷令
정조 22년
沈象以兵曹言啓曰因武臣堂上祿試射試所草記崇祿徐完碩差備官河潤弼符同偸劃事批旨內近來試射不嚴者莫非兵判不能束濕之致兵判推考差備官付之兵判各別嚴治而徐完碩則本來名弓也近所謂李春馨輩不啻風斯下矣一矢之間如是用情必是老且饑寒不能聊賴之致年近七十令兵判拿入嚴飭今之祿試射軍豈敢望完碩之一才乎此後如非未滿四矢付之矢記尾局仍以因特敎付祿懸註可也事命下矣謹依傳敎崇祿徐完碩拿入以傳敎內辭意曉諭嚴飭放送差備官河潤弼爲先汰去待過齋嚴棍懲礪之意敢啓傳曰知道
정조 22년
李肇源以義禁府言啓曰承政院注書金啓溫亦爲拿處杖徒奪告身以公罪收贖放送事傳旨啓下矣金啓溫今方待命拿囚而杖一百告身盡行追奪徒三年定配以公罪收贖放送之意敢啓傳曰知道
정조 22년
李肇源以義禁府言啓曰李聖龜杖一百收贖告身盡行追奪照律草記批旨內允如有功議各減一等可也事命下矣李聖龜十二代祖塤佐理功臣云功減一等杖九十收贖奪告身四等之意敢啓傳曰知道
정조 22년
刑曹啓目粘連鴻山縣偸符罪人李應駿分付道臣更定査官反覆究問期於歸一狀聞後稟處何如判付啓名以邑倅該邑之囚不能指一行査以致旣査又査究竟無期特以該邑不入於稍實秩姑不處分待麥秋該倅拿問處之而初招與變招之孰是孰非各別詳査報來之意分付道臣爲良如敎又啓目淸安縣罪人延有用獄情問議于今夏疏決時與議大臣及前判堂則大臣之議前判堂之議如此上裁何如判付啓依議施行之意分付爲良如敎
정조 22년
刑曹啓目龍仁縣殺獄罪人洪者斤世獄事推官曰經宿中氣暴病至死道臣曰寒夜露宿病隨而𤭏臣無貳辭獄體至重不敢擅斷上裁何如判付啓觀於道啓曹讞可知其容有可恕而殺越之獄有難輕決姑爲停刑更待處分爲良如敎又啓目粘連奉化縣殺獄罪人郭後宗獄事初覆檢官初不以自顚被歐之孰輕孰重盤問而分開者未免疎漏其顚歐之輕重更令盤詰啓聞後稟處何如判付啓道啓傅生信有意見依回啓論理減死酌配爲良如敎
정조 22년
刑曹啓目盈德金得孫獄事段當初行檢未免疎漏凶身之尙今抵賴專由於是當該初覆檢官竝從重推考爲白乎旀永川金次世獄事段連加訊推期於輸款爲白乎旀聞慶金辰昌獄事段依前訊推期於得情爲白乎旀盈德朴貴太獄事段本獄之外別出問目加刑得情之意分付道臣何如判付啓盈德金得孫段金萬水之死死於打乎死於刺乎打之雖有詞連刺之不至摸索其死也歸重於打一邊則當捨却刺一邊登卽成獄否則打有證而刺無證自刺與被刺先須究竟然後可議完決而被刺之由於得孫之手與得孫之妻之手此一款亦不可不的確執定無絲毫疑端獄體是具前後道臣之然疑之獄不少持難牢成鐵案致有今番錄啓事之疎忽莫甚於此時道臣從重推考嚴飭推官斯速査究得其情實報來狀聞後稟處爲旀永川金次世段男女之强弱逈異兺不喩脊膂紫黯不但爲要害可執之證外此陰戶之血凝兇身亦以爲轉踢之間是勢至及於陰戶之岸是如爲有置此獄無異於已承款而死後勿檢之說旣出於屍親之口則屍親亦人寧以死者所不言者爲其夫而挺身質言反作兇身拈脫之階乎此一款後同推時更令嚴覈如獲眞箇疑端別爲狀聞事分付爲旀聞慶金辰昌段自言一番頭觝其面部云而睛珠露綻則猛歇不關於一觝再觝一番足踢其胸膛云而缺盆血癊則輕重何論於一踢再踢乎兇身之常時使酒死者之伊日亦醉觀於供招亦可想得況旀年至六十之人當其行兇也不用器杖所使者特不過頭與足其撞着之勢似不至於翌日致命此或爲一分審克之端是隱喩道啓曹讞俱有意見姑難輕容他議依回啓施行爲旀盈德朴貴太段討捕校卒之行惡便一盜賊前此隨現如律未嘗原其情而宥其死至於此獄段屍帳痕損殘酷獰毒法外豈有他辭然而理獄如治緖雖於十分無可疑之處亦有十分反起疑之端是置所謂萬杰明是賊漢腿瘢莫曰上典所打肕痕難掩賊刑之跡況旀叛主爲優挈妻匿寺雖非甲寅之小者卽一海曲之亂民而旣捕又逃更捉旋拷之際麤忿陡發另施綁打不可全歸之私憾是如乎殺死者死只償其死也萬杰段厥罪當死固無可償而今以不死於鎭營死於貴太之手置貴太於死律殊非示服於姦宄除惡於鄕里之意貴太身乙嚴刑絶島爲奴干犯是在金光才段置亦爲嚴刑爲奴出使鎭校兩人一體刑懲而年來飭敎截嚴爲鎭將者不善束濕管下校卒有此犯科若使萬杰無罪橫罹其爲害於平民當何如當該營將問名令該府拿問嚴處爲良如敎
정조 22년
李肇源以刑曹言啓曰因義禁府啓辭全羅道興陽呂島定配罪人崔尙耆子命說以其父之母年七十他無兄弟手自書單替使柳得現納至登草記混蒙疎放之後稱以柳得之誤告呈狀自首欲免其罪者誠極奸譎竝與來納之柳得移送秋曹照法重繩事命下矣命說之欺罔呈單以至草記混被宥放之狀極爲痛駭故嚴刑一次後取考律文則大明律對制上書詐不以實條有曰凡對制及上書奏事詐不以實者杖一百徒三年崔命說依此律杖一百徒三年定配於平安道咸從府而杖則待辜訊之限決杖押送柳得不過使喚者則不必深勘自臣曹嚴刑一次放送之意敢啓傳曰旣云出他不在則安知非柳得家上典之所爲乎更爲嚴覈以爲罪其罪之地而崔命說若有奸情則其罪豈至於刑徒乎各別詳査歸一可也
정조 22년
都正黃運祚疏曰伏以臣猥以常調末蔭百無寸長而只憑先故猥霑祿仕歷踐郡邑幸免譴何者罔非朝家奬忠錄勳之盛恩尋常感惶如靡自容于玆二十有餘年矣況自比歲以來兩院配侑之典彌隆於先祖數次超授之恩至及於遺昆臣闔門攢祝靡所因極只有含戴隕結之私而已日前敦府特授之命忽降於待罪畿邑之日驚惶震越五內靡定實不知措躬之所也恩命雖出於常格微分詎敢爲冒膺之計而情急叩謝雖不得不章皇出肅而第臣本無敦寧在法當遞玆敢猥入文字仰瀆宸聽伏乞聖明亟令選曹照例鐫改以重公格以安私分不勝大願臣無任云云答曰省疏具悉疏辭下該曹稟處
정조 22년
前參奉李尙熙疏曰伏以臣以一介凡冗之蹤特蒙我殿下拂拭之恩濫叨殊渥報答無地每懷漆室耿結之私矣竊伏見十行絲綸頒下坊曲者則藹然聖念渙發於重農務本之事臣不避出位之嫌而有懷無隱是亦臣子之職分故自切獻芹之誠敢陳芻蕘之說伏願聖明垂察焉夫農者天下之大本也民以資生國以裕足務本敦本之訓著於經傳則實爲民國之大本而竊究其本原則亶係於人君一心上運化者大抵人君之心卽萬化之原也爲本於孝悌而博施於行仁則凡天下農稼之本亦從這個心上起經綸矣是故宋臣朱夫子第三奏也先以格物致知爲人君萬化之本則君人者之修齊格致之極工自在於存養之一端而千條萬殊終歸於一本矣今我殿下二紀臨御一念繼述由大本而至於達道一以先大王之心爲心凡係民隱痌焉若已故向者雷霆之異求言而聽施之還餉之策發問而博採之一有旱暵之憂則宵衣不寐一有雨澤之惠則精禋報祀憧憧屬屬萬幾靡遑內而朝著外而八域孰不欽誦其至仁大德也哉肆於建丑之月特下庸申之諭印頒絲綸家道戶說將期於有懷各陳編成農書一部使我民生體認而服膺永作於萬斯年之成憲者豈不韙哉韙哉臣伏見聖敎若曰太歲星周舊甲儼臨其敢不欽承遺志對揚耿光之萬一耶竊伏惟念來歲己未卽我先大王臨御十六年親耕于籍田勸課于農民者也夫親耕之例昉於周禮而九推七推之規以身先之董率庶民使知上行而下效比如草尙之風也臣將與田翁饁婦蹈舞歌詠於畦場之間曰吾王之躬勞也如此敢有不率敎者乎然則三代之廢典重修先朝之盛儀復擧東作之民情勃然作興矣此可謂課農之先務復豈有別般神奇底道理歟且夫自民生以來天有生穀之道民有作農之業厥理孔昭其本甚實通古今歷帝王而不違故知農理者莫神炎帝而不過一敎字而已其或言雨粟而種玉者殆近荒俚矣務農業者莫盛於禹稷而不過一時字而已其或言象耕而鳥耘者亦近衍語矣勤農事者莫先於周代而不過一豫字而已其或言嘉禾而瑞稻者不載於正史矣降自秦漢曁乎唐宋靡不致力於務農重本之業而或以開阡陌爲要道或以蠲租稅爲急務或以灌漑而收利或以經界而區劃焉然而世代寢邈治道不古稼穡之豐裕民業之勤儉終無法禹稷之時繼姬周之豫則炎皇之敎漸至荒惰矣猗我大東南北橢脩東西縈紆嶺峽間之江海環之有沿海而泥生者有夾山而水深者有膏腴而土沃者有犖确而地薄者且於山沿饒瘠之間有宜麥宜禾宜豆宜黍宜㭉薥者至於宜麻者專以麻爲業宜草者專以草爲業不可一槪論而其何以創出別般神奇底法例也歟或曰煙草之弊無異乎中土之榷茶大爲糜財害稼之端云而此亦有關於消痰之具則恐不可一朝罷去也或曰山腰之加耕雖爲火粟之利而山石之頹落泉谷之堙墊莫不由於此則禁民火耕爲宜云而此亦深峽地隘之處孱民之冒耕之者將何以禁之耶或曰水車設立於江水往來之處當旱引漑其爲救急勝於桔橰云此亦古規而水多處易致漂流之患水小處難見滋注之利且其低昂激射之際傷毁必速修補亦艱固知水車之可置而亦多如右之弊矣或曰復講井田之制嚴斥兼竝之家一倣周官均田之法間用唐皇口分之規則庶爲務農之大經大法云臣愚亦以爲舊章率由此法復行則百畝均受八家同井而守望救助之美規將復見於今日矣然而東土山高野低實無百里之平原故自我列聖朝欲修箕子分田之敎而迄未有成者非但拘礙於豪富兼竝之家矣或曰疏滌陂池之深廣隄防川谷之流溢渟滀水源引漑畓穀則雖有亢旱之虞似不爲災矣臣亦以爲防築貯水之說自古有之蒙利實多事半功倍寔爲有國之先務故軒轅劃野先鑿九湖大禹則壤輒分畎澮周漢引之開疆域而定經界必以溝洫田間之水爲疎導灌注之利果如下敎中鄭國李悝文翁韋丹之事而亦有大隄荷澤錢湖仇池等號矣且以我國而觀之湖西之合德嶺南之恭儉關北之七里海西之南池其他關東關西之大川巨壑足可以貯水而不渫流注而不閼被於原野湊於溝瀆盈科而進不舍晝夜則高燥之地雖未及蒙利潤下之土能免枯損者豈非農家之長策也歟然而近來人物蕃息土狹居窄生業漸艱故昔之陂池間間起墾去其泥而成其田已作謬規不可以猝定者專由於尺量不均經界未正故也且或於有水之處鳩財開洑而民各務勝專事爭利甚至於十里之地萬步之間稱以舊洑必欲毁破故坊坊曲曲非無開洑貯水之所而新築之民每每見敗故地部之申令雖切而不欲妄費者良由於舊洑之獨專其利一如山地龍虎之廣占者轉成痼弊莫可禁止此誠害農之一大關棙也臣近寓畿邑請以耳目所及者言之畿內長湍之芬池川陽城之火山坪俱是新開之大洑而一竝毁撤全坪陳荒至若今年旱炎偏被其害亦豈非軫恤處乎非但兩邑民情之大可關念亦爲諸道開洑之所可發源亟令有司之臣行會于該道臣從民願開洑蒙惠勿爲爭利之端而此兩邑旣然則他道可知自今爲始廣加申勅使之坊曲開洑庶有裨於灌漑之利臣伏見下敎中水功居先之敎而敢此附陳惶懍隕越不知攸措而更有區區之說焉卽伏見下敎中若曰盡其地利修其人事據五行之交運體四季之寄旺爲敎則天時地利人事之道該爲一統矣夫以水旱言之則固係於天時而燮理調勻之道亶係於人君萬化之源此臣所以竊究其水原者也夫以風土言之則固係於地利而引漑滋潤之理亶係於水功此臣所以開洑築坊爲先務也夫以人事言之實有勤懦之異功智愚之殊塗而其撫摩勸課之政亶係於司牧司牧之官係於選部之得人矣雖有三件事各論而審其要歸則勿擾民而已苟勿擾民則神農之敎禹稷之時周家之豫一體該括而風調雨順天時咸若泉甘土沃地利資生家給人足民事和雍矣然則勿擾民之利大矣哉臣旣陳務農之說則宜以養蠶之道告之養蠶之具莫如種桑五畝之宅樹之以桑十里之郊桑者閒閒女執懿筐爰求柔桑者皆古美事也今宜申諭鄕遂之間勿植雜卉專業檿柘根深葉茂蠶事乃興農桑互須耕織告功八路同然則齊老人所言遺天下衣遺天下食者其在斯乎臣之上所陳者實是妄僭而旣伏見載以疏章載以簿冊之下敎雖無別般可采之條而專以一心上萬化之原寔爲務本敦本之元符而且爲善繼善述之要道矣伏願聖明勿以人微而廢言焉臣無任云云省疏具悉旣陳三件經綸以勿擾民三字結之申附懋本敦本之元符歸之於一心上萬化之原爾言是矣爾言是矣當留意其中長湍芬池川及陽城火山坪事令堤堰堂上看詳處之
정조 22년
前忠義衛張志翰疏曰伏以臣伏見丑月前一日丑日未正所下綸音以勸農政求農書之意許令京外各陳章疏首尾百千餘言勤勤懇懇於愛民恤本之念臣奉讀以來愚衷自激而臣人微官賤識短才疎有不足仰塞萬一然而臣生長農土熟諳農弊略有平日所揣摩者而無路仰達於黈纊之下矣今當詢蕘之盛會未效獻芹之微誠則亦將更待何日哉夫農弊之所自來其本雖微其流甚大臣當指其一二而條陳之移秧之法自有定式地之卑下處水之會注處因其本源之力而適時移揷則費少而功多故不過隨地之形而因勢制宜者也今則不然人慾日滋地利日薄不論其土之燥濕不計其田之高下雖於無水奉天之地擧皆移秧以冀其僥倖而一遇彌月之旱則靑燥揚濕俱失其利野稻山禾咸就其枯近年嶺湖之荒職由於此臣之所憂者一也水車之法自古有之凡於地高水低之地不可以灌漑則必設水車引而注之者所謂農家之奇器而今則不然鄕外蚩氓全昧其制傍有萬斛之水而地勢稍高則田中之穀日就枯黃而無計可施臣之所憂者二也堤堰之設卽周禮滀水瀉水之遺制而我國之兩湖二西堰畓過半則堰畓之所恃者乃水門桶也此桶一廢則雖良田萬頃徒歸陳蕪而夫水門桶者非連抱之木初不堪用私養之山元無可合之材故欲改其桶則呈于堤堰司而得用於禁養山木矣今則不然松禁至嚴道臣帥臣以防塞爲主百不許一故當年失農固不暇論而堰亦隨潰田畓永弊臣之所憂者三也俗所謂南草者古之所無而自數百年前始入吾東其種甚稀道不過一二邑邑不過一二處矣今則不然駸駸盛行人人橫竹無異於中國之茶飮故挽近以來草農夥然膏腴之田糞壤之土盡歸於無益之資其弊亦幾少哉且嶺東之山沙石崔巍而峽中之人拓開山腰層層墾起以爲種草之田故山上沙石隨墾隨頹頹沙壅川山下田畓漸失其形禾黍之荒蕪綿布之翔踊未必不由於此臣之所憂者四也陳田起墾自有定稅今之田政太半紊亂猾吏之幻弄勢家之凌削其弊不一朝家惟正之稅多歸於陳田陳田一畝之稅至於十數束無土之民雖欲起陳而陳土之所出不足以應其稅故一陳其田終無再墾之望者勢所然也其陳田之中無不生穀之地而特以稅重之致永歸陳蕪臣之所憂者五也凡今五條係是農家之極弊而我聖上所以宵旰憂勤至發於絲綸者也古語曰弊無難救之弊苟欲矯救豈無其策臣請逐條而更陳之夫移秧之法雖不可全廢而各隨其土宜視其燥濕於其可合處則使之依前移秧而不可合處則一竝從法典禁斷水車之制旣是孝宗朝申飭創行其時傳敎有曰嘗於燕瀋之間見其爲要於農利者莫水車若也爲敎則其制之美於此可知當時遺制今必有可考者且有才識之人亦多曉知其法者若使中外斷然創行則其爲博施之利豈但爲述古之盛意哉且水門桶之木雖於禁養之山旣有風落木則隨其訴摘奸後以其可用之材許其取用則費一木而修廢堰其爲公私便利亦何如哉南草之弊非但膏壤之歸虛山腰之漸剝而已其爲無益而有害不一而足是宜一切禁斷而禁斷之道不難而易布告中外不使播種則一年之內可以去根矣陳田則許以起耕後限三年無稅而及其三年之後尺量改執卜使之從輕應役則不數年之間將見野無弊土土無遺利而民産不期饒而自饒矣凡此五條者皆非難行之事而在農務則極爲要道伏願殿下下詢廟堂後斷而行之千萬幸甚臣極知僭越而恩綸之下不勝欣聳敢此仰陳惟聖明不以人微而廢其言臣無任云云省疏具悉五條說弊俱有所據下廟堂看詳如有可以稟處者稟處
정조 22년
戊午十二月二十三日午時上御重熙堂右副承旨來待諸臣同爲入侍時右副承旨李海愚假注書李允謙記注官金景煥承膺祚壯勇提調鄭民始大將趙心泰以次進伏訖上曰以嶺南事有所下敎者兵判使之來待而謂有情勢來詣闕外終不入來云然則承旨何不以此意爲啓辭乎如此易知之例每煩自上提敎近來政院事甚駭然矣今以嶺南句管堂上出牌待承牌自政院入稟事更爲分付賤臣承命出傳命書榻敎曰藥房提調許遞仍命退諸臣以次退出
정조 22년
戊午十二月二十三日未時上御重熙堂左承旨入侍時行左承旨李益運假注書李允謙記注官官金景煥承膺祚以次進伏訖命書傳敎曰誓戒在明在外及未肅拜玉堂臺諫許遞政官牌招開政待下批牌招察任又命書傳敎曰左承旨右承旨許遞仍命退承史以次退出
정조 22년
戊午十二月二十三日未時上御重熙堂左副承旨同副承旨嶺南句管堂上同爲入侍時左副承旨李肇源同副承旨閔昌爀假注書李允謙記注官金景煥承膺祚兵曹判書李時秀以次進伏訖上敎時秀曰農政綸音已爲頒下於嶺伯許而卿亦以私書往復耶時秀曰日前得見該道臣私書則農政綸音果已祗受頒給道內各邑而大邑則各給二件小邑則各給一件云矣上曰唯時秀曰家在本道人例不得爲本道營將而新除授公州營將李烷乃是洪州人所當改差係是因特敎差送者故敢此仰達矣上曰口傳相換可也出擧條仍命退諸臣以次退出
정조 22년
今十二月二十三日申時上御重熙堂坐直承旨入侍時右副承旨李海愚假注書洪命周記注官金景煥承膺祚二直提學李晩秀檢校直閣沈象奎以次進伏訖上曰三銓再醮之禮在近云給暇後可以往還矣仍命書傳敎曰旣命給暇往還吏曹參議蔡弘遠許遞與參判未差之代前望單子入之仍命退承史以次退出
정조 22년
行都承旨韓晩裕坐行左承旨李書九坐右承旨李肇源坐左副承旨李海愚生直右副承旨閔昌爀坐直同副承旨沈象奎內閣直注書柳台佐在外金啓溫仕假注書李允謙仕直事變假注書閔德基仕
정조 22년
沈象奎啓曰明日親臨誓戒時北營軍餉色廣智營集春營東營入直軍除出標信請出之意敢啓傳曰知道
정조 22년
韓晩裕啓曰行左承旨李書九今日不爲仕進卽爲牌招何如傳曰待留門牌招
정조 22년
李海愚啓曰臣海愚以壯勇衛戒器點考進去下直之意敢啓傳曰知道
정조 22년
閔昌爀啓曰春帖子延祥詩製述人旣已抄啓矣大提學洪良浩待明朝牌招以爲出韻科次之地何如傳曰允
정조 22년
李海愚啓曰臣海愚依定式進詣明政門月臺壯勇衛戒器點考則皆無頉仍以傳敎內辭意勞問則亦皆好在云矣敢啓傳曰知道
정조 22년
閔昌爀啓曰今日親臨受誓戒時行公諸臺事當盡爲入參於班列而司諫柳雲羽謂有情勢不爲進參事體所在誠甚未安推考警責何如傳曰允
정조 22년
傳于沈象奎曰侍衛軍兵毛具
정조 22년
傳于沈象奎曰不誠二字卽時弊中先摟拇指者日前見各房留院公事列錄書入者有京畿水使狀啓今月二十二日到任事云云之條件驟看以爲新帥到任更思此乃永宗屬於京畿水使管下而新除僉使李周爀到任狀啓也嫌於直書有此拔去職姓名書入之擧而留院文書院吏例皆書入付之不足責不爲嚴治而朝廷之爲朝廷不過擧措是耳擧措云者所謂擧直錯枉也旣嘉乃於承宣則向者拜箚玉堂所爲卽未勘律之院吏所犯也其可仍爲含垢乎初則急於煦嚅只以口敎使之付籤其名於弘文錄矣士夫如此故吏胥亦效豈非凜然而寒心處乎名之曰堂箚章皇聲討而屢回考索未見論列之人姓名三字若以涉禁而不敢言則但當先請收禁否則不若不言往古來今如許玉堂置之論思之列使之竝肩接武於無故之學士殊非設院立署之本意付籤五玉堂更勿擧論於法從三司之職亦勿以五人者姓名三字登徹於政望以替投荒之典事分付
정조 22년
傳于韓晩裕曰卿宰中罷削人敍用與未付軍職人令該曹口傳付軍職兩司及玉堂未差之代政官待開門牌招開政差出
정조 22년
傳于韓晩裕曰今聞情勢宜令一伸吏曹參判李祖承許遞前望單子入之待下批牌招察任
정조 22년
以內醫院提調鄭民始許遞傳旨傳于韓晩裕曰前望單子入之
정조 22년
藥房提調前望單子入之洪良浩落點
정조 22년
以寶劍望筒傳于沈象奎曰未肅拜摠管許遞前望單子入之
정조 22년
摠管前望單子入之副摠管李魯述落點
정조 22년
尙州營將李烷公州營將兪碩柱相換僉知黃運祚崔弘毅李魯祜以上竝單付
정조 22년
傳于李肇源曰以今日決獄觀之營將之不得其人管下校卒虐害平民該營將雖命拿處而甲寅失捕之穿窬竟卽捕捉者亦可謂不可無營將則束濕與戢詰之竝行不悖又莫如擇人今政新除營將中當爲邊地之履歷而再經營將者令兵判爲先抄出草記來頭考績之時令帥臣別具治績後錄狀聞則仍用邊地履歷不能者依故失馬例降資其外營將等亦爲別具能否狀聞當有勸懲之擧來頭繡衣之行依守令例拔例按廉俾爲着念之意嚴飭此傳敎書籤付官案以爲常目之地亦令兵判知悉
정조 22년
以監軍單子傳于沈象奎曰前正郞李海淸聞有情勢於臺職許遞軍色郞仍任
정조 22년
吏曹口傳政事以李翊模爲兵曹參知
정조 22년
傳于韓晩裕曰諸承旨批下牌招察任
정조 22년
沈象奎以兵曹言啓曰今二十五日親臨受誓戒時本曹堂上侍衛不可不備員參知未差之代令該曹以在京無故人口傳差出待下批牌招以爲備員之地何如傳曰允
정조 22년
沈象奎以兵曹言啓曰卽接尙衣院牒報則秋等弓矢當爲看品進上而知弓品堂上申應周以其身病時日之內萬無看品之路云改差以無故人差出以爲及時看品進上之地何如傳曰允
정조 22년
沈象奎以兵曹言啓曰傳曰以今日決獄觀之營將之不得其人管下校卒虐害平民該營將雖命拿處而甲寅失捕之穿窬竟卽捕捉者亦可謂不可無營將則束濕與戢詰之竝行不悖又莫如擇人今政新除營將中當爲邊地之履歷而再經營將者令兵判爲先抄出草記來頭考績之時令帥臣別其治績後錄狀聞則仍用邊地履歷不能者依故失馬例降資其外營將等亦爲別具能否狀聞當有勸懲之擧來頭繡衣之行依守令例拔例按廉俾各着念之意嚴飭此傳敎書籤付官案以爲常目之地亦令兵判知悉事命下矣今都政新除營將中尙州營將李烷公州營將兪碩柱曾經營將及禁軍將羅州營將李鵬運雖未經營將以平安兵虞候陞資已經禁軍將俱是當爲邊地履歷依下敎來頭考績時別具治績後錄狀聞其外營將及兼討捕使中軍虞候等亦爲別具能否狀聞事分付各該道帥臣之意敢啓傳曰知道
정조 22년
沈象奎以壯勇營言啓曰本營砥平鄕武士下番試射放時優等人別單及入格人賞格別單書入之意敢啓傳曰知道